מספר פנימי: 2204021

הכנסת העשרים וחמש

**יוזם:**  **חבר הכנסת** **צביקה פוגל**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/3328/25

הצעת חוק שירות הביטחון הכללי (תיקון – סיוע בטיפול בפשיעה פלילית חמורה), התשפ"ג–2023

|  |  |  |
| --- | --- | --- |
| תיקון סעיף 7 | 1. | בחוק שירות הביטחון הכללי, התשס"ב–2002[[1]](#footnote-2) (להלן – החוק העיקרי), בסעיף 7(ב), אחרי פסקה (5) יבוא: |
|  |  | "(5א) סיוע למשטרת ישראל במניעה ובחקירה של פשיעה פלילית חמורה בהתאם לכללים שיקבע ראש הממשלה, לאחר התייעצות עם המפקח הכללי של משטרת ישראל ובאישור ועדת השרים לענייני השירות וועדת הכנסת לענייני השירות;". |
| תיקון סעיף 8 | 2. | בסעיף 8(א)(3) לחוק העיקרי, אחרי "7(ב)(1)" יבוא "או 7(ב)(5א)". |

דברי הסבר

הפשיעה הפלילית החמורה, בייחוד בחברה הערבית, הפכה למכת מדינה ועלתה לסדר היום הציבורי בשנים האחרונות. לפי נתוני "יוזמות אברהם", בחברה הערבית בשנת 2021 היו 126 נרצחים ורק 29 מקרים פוענחו, בשנת 2022 היו 116 נרצחים ורק 25 מקרים פוענחו. מדובר בשיעור נמוך מ-25%. לפי נתונים שנמסרו ממשטרת ישראל ופורסמו ב"מעריב", בחברה הכללית, בין השנים 2021-2013, כ-45% ממקרי הרצח לא פוענחו. משטרת ישראל פועלת ללא לאות על מנת לחקור ולעצור את הפושעים ובייחוד הפושעים אשר ביצעו עבירות חמורות, אך זו נתקלת בחוסר משאבים, בריבוי עבירות ובשיטת הפעלה אשר לא מותאמת לחברה הערבית. זאת ועוד, למשטרה חסר את המודיעין האיכותי והמדויק על מנת לאתר את מחוללי הפשע ובפרט את סוחרי הנשק, המבריחים, ארגוני הפשיעה ועוד.

הצעת חוק זו באה לעגן את סמכות שירות הביטחון הכללי לסייע למשטרת ישראל במניעה ובחקירה של פשיעה פלילית חמורה. שירות הביטחון הכללי, הפועל מתוקף חוק במדינת ישראל, מצויד בכלים ובידע על מנת לסייע ככל שיידרש כדי לגדוע את הפשיעה הפלילית החמורה. הצעת חוק זו מוסיפה את הסמכות הנדרשת, אך לאור רגישות הנושא ומורכבותו, כללי התערבות השב''כ ייקבעו על ידי ראש הממשלה, בהתייעצות עם המפקח הכללי של המשטרה, ובאישור ועדת השרים לענייני השירות וועדת המשנה למודיעין ולשירותים חשאיים של ועדת החוץ והביטחון של הכנסת.

הצעת חוק זהה הונחה על שולחן הכנסת העשרים וחמש על ידי חבר הכנסת אליהו רביבו (פ/2388/25).

הצעת החוק זהה לפ/2388/25 ולפיכך לא נבדקה מחדש על ידי הלשכה המשפטית של הכנסת.

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד באייר התשפ"ג (15.05.2023)

1. ס"ח התשס"ב, עמ' 179. [↑](#footnote-ref-2)